**Милутин Бојић** је познати српски песник, драмски писац и кјнижевни критичар. Рођен је 1892. године у Београду. Писао је љубавне, елегичне и родољубиве песме. Своју драму "Урошева женидба" пренео је преко Албаније и 1915. године је штампао је на Крфу. Био је учесник Балканских ратова 1912. и 1913. године, као и Првог светског рата. Умро је од тифуса у болници Солуну 1917. године. Сахрањен је на солунском војничком гробљу Зејтнлик.

„Плава гробница” је песма у којој њен аутор, песник Милутин Бојић, даје помен српским војницима који су због исцрпљености, умора и болести свој живот завршили далеко од своје отаџбине, а сахрањени су у плавим дубинама Јонског мора јер за њихове гробове на малом гршком острву није било места. Умрли су тамо далеко и бачени у море, без гроба, без крста, без споменика на који би цвеће полагали њихови потомци? Да ли је тако морало бити?

Читајући стихове ове предивне песме у мени се јавља снажно осећање да је наша земља Србија изузетна, света и неосвојива земља и да је те особине стекла херојским жртвовањем наших храбрих предака. Осећам огромно поштовање према свим српским војницима који су се борили и свој живот дали за слободу наше земље, а нарочито према онима који су били присиљени да оду на далек и тежак пут да би се опоравили и спремили за нове борбе. Сама помисао на српске војнике који измучени борбама, гладни и болесни умиру негде тамо далеко, а њихова тела се бацају у морске дубине, између земље и небеског свода, далеко од своје отаџбине у мени изазива огромну тугу, али и понос што сам припадник народа који је и поред дуговечних патњи и страдања опстао и постао симбол отпора, пркоса и неуништивости. Трагична судбина наших храбрих бораца, њихова смрт у туђини и начин на нкоји су сахрањени у мени изазива бес и мржњу према свим агресорима који су желели да покоре нашу земљу и униште мој народ.

Плава гробница, то морско плаветнило у коме су српски војници пронашли свој вечни мир је свето место на које сваки Србин треба да оде и дубоко се поклони. Стихови ове песме у мени су изазвали разна осећања, а међу њима и осећај дужности да поштујем и никада на заборавимо жртве наших предака. Хвала им за слободу у којој данас живим!

Песма „Плава гробница” је родољубива лирска песма. Део је збирке песама „Песме бола и поноса” које је песник Милутин Бојић објавио је у Солуну. Иако је живео само 25 година, овај даровити српски песник оставио је неизбрисив траг у српској књижевности. За период свог кратког живота стигао је да опева патње и страдања српског народа у Првом светском рату и трагично повлачење српских војника преко Албаније до Грчке и острва Вида. На овом острву кога су са правом називали острвом смрти многи српски војници су умрли због болести, глади и изнемоглости, а пошто није било места да се сахране на острву њихова тела су завршила у дубинама Јонског мора. Док је боравио тамо песник Бојић је гледао гледао како савезнички бродови одвозе гомиле лешева са острва и уз звуке војничких труба их спуштају у море. Суочен са том тужном сликом осећао је велики немир у души, дубоко саосећање и огромну патњу због страдања српских војника, поготово оних чија су тела бачена на дно мора, без достојне сахране и опела како доликује сваком човеку. Вечност свих оних који су завршили у плавим дубинама мора, далеко од своје родне земље опседала је његову свест и кидала душу. Све оно што је осећао у себи, у својој песничкој души и немирном срцу истинског поете инспирисало га је да напише ову прелепу песму и њеним стиховима овековечи језиву визију плаве гробнице. Песма је испевана у дирљивом, елегичном стилу, који садржи узвишен тон.

Цела песма „Плава гробница” је у облику апострофе (обраћања). Има укупно четрнаест строфа, а свака строфа се састоји од четири стиха (катрени). Стил певања је патетичан, дирљив и узвишен, а основно осећање које превладава је родољубље, односно љубав и дивљење према свом народу прожето тугом и узвишеним болом. Песма је састављена из три поетске целине, код којих су прва и трећа окренуте прошлости, а друга целина будућности.

**ПРВА ПОЕТСКА ЦЕЛИНА:** Ова целина одише атмосфером у којој владају свечани тон и гробљански мир. Сви који плове морима изнад плаве гробнице својом пловидбом нарушавају тишину и спокој који у морским дубинама треба да влада. Зато песник жели да заустави све галије и призива потпуни мир и тишину над том светом водом:

Стојте, галије царске! Спутајте крме моћне!

Газите тихим ходом!

Опело гордо држим у доба језе ноћне

Над овом светом водом.

**ДРУГА ПОЕТСКА ЦЕЛИНА:** Ова целина окренута је будућности у којој ће страдање "браће моје" и "ово гробље" бити светла прошлост, понос, вечни бол али и подстицај. Жртва оних који су сахрањени у мору зрачиће кроз "много столећа" и будућим генерацијама служити као наук и узор. Значење плаве гробнице за будућност целог српског рода садржано је у стиховима:

Али ово гробље, где је погребена

Огромна и страшна тајна епопеје,

Колевка ће бити бајке за времена,

Где ће дух да тражи своје корифеје.

Страдање народа је "страшна тајна епопеје", то је несхватљив подвиг достојан великих херојских епопеја; оно је невероватно и нестварно као бајка, али ће вечито трајати у памћењу као бајка која иде с колена на колено. У тој бајци ће будућа покољења тражити и налазити своје корифеје (узоре, идеале и идоле) који ће их напајати снагом, заносом и самопоуздањем.

**ТРЕЋА ПОЕТСКА ЦЕЛИНА:** Ова целина је опет окренута прошлости и у њој песник разговара са царским галијама, које ће се можда појавити на видику. Док је у првој строфи тежиште у позиву на мир и тишину, којима ће се изразити поштовање према настрадалима, у шестој строфи, песник упућује позив галијама царским:

Стојте, галије царске! На гробу браће моје

Завите црним трубе.

У том позиву је жеља да се црнином изрази поштовање према онима који су ту сахрањени, али и жеља да трубе занеме и не наруше тишину плаве гробнице. Од галија он захтева да једноставно нестану, како би преминули српски ратници могли да чују борбени поклич који се поново јавља у њиховој отаџбини. Управо због тог сазнања, мења се и песников емотивни тон.

На крају ове поетске целине тежиште је поново на плавој гробници и дијалогу песника са замишљеним царским галијама које би се могло појавити на видику. Сада је његов захтев да утрну буктиње, да хујно веслање умре и да галије, пошто се опело сврши, побожно и нечујно клизе у црну ноћ и даљину. Али овај захтев за тишином, сада, није више израз жеље да се тиме ода пошта "прометејима нада и апостолима јада", него да кроз тишину, "мртви чују хук борбене лаве": Јер, тамо далеко, у отаџбини, чује се хук борбеног покрета и наслућује светлост ослободилачког попришта. Док овде, над гробницом очева, господари самртна тишина, тамо, у отаџбини, синови стварају историју. То сазнање мења емоционално песника, па он служи опело "без речи, без суза и уздаха меких", а у његовој души сједињују се тиха молитва и бојни зов "добоша далеких". Над плавом гробницом више не лебди само туга и бол због страдања, него се буди нада и уверење да ће бити извојевани победа и слобода. У овој последњој строфи кључне су две ствари: поновљена жеља да галије "клизе тихим ходом" и тиме одају пошту онима који су сахрањени у дубинама Јонског мора; свест да је ово море јединствена гробница какву ни свет ни небо нису видели, а самим тим је и опело несвакидашње. Јонско море је тако остало света вода и сведочанство прометејског страдања једног народа.

Поента песме "Плава гробница" је песничко опело српским ратницима над светом водом. Песник их страдале војнике назива "прометејима наде" и "апостолима јада", јер нису сахрањени у земљу уз опело и испраћај породице, већ су бачени у морске дубине, без молитви и суза најмилијих, па с тога њихове неуспокојене душе около лутају тражећи пут у царство небеско. Он жели да изврши војнички чин опела про коме је све подређено тишини, безвучју да се не би нарушио вечни покој палих чета, браће која леже један до другога у гробљу међу алгама и уснулим шкољкама. Тиме песник изражава своје дубоко поштовање, патриотску и личну љубав и тугу за измученим умрлим ратницима далеко од домовине за коју су се борили. У исказивању бола, туге и потресености учествује и природа:

Зар не осећате како море мили,

Да не руши вечни покој палих чета?

Из дубоког јаза мирни дремеж чили,

А уморним летом зрак месеца шета.

Родољубива песма је врста лирске песме у којој песник исказује осећање љубави према својој домовини, родном крају, прошлости свога народа или етничкој заједници којој припада. Исказујући своја родољубива осећања песник исказује у исто време и осећања свих својих сународника. Родољубиво осећање имају сви припадници једне нације, па за њега кажемо да је колективно осећање. Оно је данас је присутно и у епској и драмској поезији.

Апострофа је стилска фигура којом се песник не обраћа људима, већ боговима, мртвој природи, предметима, покојницима или одсутним лицима. Представља једну врсту персонификације

Задаци:

Погледајте видео-запис путем овог линка <https://www.youtube.com/watch?v=unlVXRSAbo8>

Затим препишите најбитније у свеску. Знате већ како... Аутор, књижевна врста, род, форма, строфа, рима, стих, стилске фигуре... За идући четвртак научити три омиљене строфе напамет, снимити се телефоном и послати ми на мејл. Моја адреса је stevapevabluz@gmail,com.

<https://www.youtube.com/playlist?list=PL0C8un63omWjhsbiKmnrm-phuyRjCyiV1> овај линк је од посебне важности за нашу наставу на даљину. Баците поглед! Даље инструкције следе!